b'\n_START_ARTICLE_\nPehanje in skobljanje\n_START_PARAGRAPH_\nPehanje in skobljanje sta enostavna enorezilna odrezovalna postopka. Med enorezilne odrezovalne postopke spada \xc5\xa1e stru\xc5\xbeenje._NEWLINE_Pri skobljanju in pehanju je gibanje premo\xc4\x8drtno in je sestavljeno iz delovnega in povratnega giba. S pehanjem in skobljanjem izdelujemo dolge predmete, ki imajo navadno ostrokotne robove. Skobljanje in pehanje pojmujemo tudi kot stru\xc5\xbeenje obdelovanca z neskon\xc4\x8dnim premerom._NEWLINE_Za pehanje in skobljanje je potrebno, da ima obdelovalec v smeri obdelave po vsej dol\xc5\xbeini enak presek (profil).\n_START_SECTION_\nSkobljanje\n_START_PARAGRAPH_\nSkobljanje je postopek obdelave, pri kateri opravlja glavno gibanje obdelovanec. Gibanje je sestavljeno iz delovnega in povratnega giba. Orodje opravlja le podajalno gibanje in gibanje v globino. Glavno gibanje je prekinjajo\xc4\x8de, saj vsakemu delovnemu gibu sledi pospe\xc5\xa1en povratni gib. S tem postopkom izdelujemo predvsem dolge, ravne predmete.\n_START_SECTION_\nPehanje\n_START_PARAGRAPH_\nPehanje je postopek odrezavanja, pri katerem glavno gibanje opravlja orodje, obdelovanec pa vpet miruje. Lo\xc4\x8dimo vodoravno in pokon\xc4\x8dno pehanje. Pehanje ni primerno za ve\xc4\x8dje serije obdelovancev, ker enake mo\xc5\xbenosti obdelave nudi posnemanje, ki pa je nekajkrat hitrej\xc5\xa1e. Prednost pehanja je v cenenosti orodja, ki so bistveno cenej\xc5\xa1a od posnemal. Najve\xc4\x8dji pomen ima pehanje pri obdelavi kombinacije valjastih in ravnih ploskev, ki je druga\xc4\x8de komaj izvedljiva._NEWLINE_Za obdelavo s pehanjem in skobljanjem se uporabljajo pehalni in skobeljni stroji.'